Somalia / Midgaan-vähemmistöryhmä, bon/boon -termi

Somalia / Midgaan minority group, the term bon/boon

**Kysymykset**

1. Mikä on midgaan-vähemmistöryhmä ja mitkä ovat tämän ryhmän erityispiirteitä? Tunnetaanko midgaanit jollain muulla nimellä?  
  
2. Mikä on midgaan-vähemmistöryhmän (sosiaalinen/yhteiskunnallinen) asema Somaliassa? Kohdistuuko heihin oikeudenloukkauksia? Jos kohdistuu, millaisia ja kenen taholta?  
  
3. Missä päin Somaliaa midgaanit asuvat? Vaihteleeko heidän asemansa alueellisesti?  
  
4. Onko midgaan jossain päin Somaliaa sulautunut osaksi jaloa klaania, jolloin se voitaisiin katsoa jalon klaanin alaklaaniksi? Kutsutaanko jossain päin Somaliaa esimerkiksi jotain Hawiye- tai Darood-klaanin alaklaania termeillä midgaan tai bon/boon? Onko Darood-Mareehan-Hawraarsame tällainen klaani, jota saatetaan pitää midgaanina?  
  
5. Mistä klaaneista tai vähemmistöryhmistä käytetään termiä bon/boon? Käytetäänkö termiä jalon klaanin vähemmistöasemassa olevista alaklaaneista?

***Questions***

1. What is the Midgaan minority group and what are the special characteristics of this group? Are the Midgaans known by any other name?  
2. What is the (social/societal) status of the Midgaan minority group in Somalia? Are they subjected to infringements? If so, what kind and by whom?  
3. Where in Somalia do Midgaans live? Does their status vary regionally?  
4. Have Midgaans merged somewhere in Somalia into a noble clan, in which case it could be considered as a sub-clan of a noble clan? Are, for example, some sub-clans of the Hawiye or Darood clan called Midgaan or bon/boon somewhere in Somalia? Is Darood-Mareehan-Hawraarsame such a clan that might be considered Midgaan?  
5. For which clans or minority groups is the term bon/boon used? Is the term used for the minority sub-clans of a noble clan?

## Mikä on midgaan-vähemmistöryhmä ja mitkä ovat tämän ryhmän erityispiirteitä? Tunnetaanko midgaanit jollain muulla nimellä?

Somalian yhteiskuntaa ja sosiaalista elämää keskeisesti määrittävä tekijä on väestön jakautuminen eri klaaneihin. Klaanilla tarkoitetaan sukuyhteisöä, joka polveutuu tietystä kantavanhemmasta, ja jonka jäsenyys periytyy patrilineaalisesti isältä lapselle. Valtaosa väestöstä kuuluu jalosukuisina itseään pitäviin paimentolaisklaaniperheisiin, joita ovat Darood, Hawiye ja Dir. Somalimaassa valtaklaanina olevaa Isaaq-klaania pidetään näkökulmasta riippuen joko itsenäisenä klaaniperheenä tai osana Dir-klaania. Jalosukuisten somaliklaanien myyttinen kantaisä on Samaal, jolla katsotaan olevan sukuyhteys profeetta Muhamedin perheeseen. Jalosukuisten paimentolaisklaaniperheiden lisäksi suuri ryhmä on maanviljelyä harjoittava Mirifle-Digil/Rahanweyn-klaani.[[1]](#footnote-1) Heidän myyttinen esi-isänsä on nimeltään Saab (Sab).[[2]](#footnote-2)

Edellä mainittujen suurimpien valtaklaaniryhmien ohella Somaliassa on klaaneihin kuulumattomia vähemmistöryhmiä, joita ovat uskonnolliset, etniset ja ammatilliset vähemmistöryhmät.[[3]](#footnote-3)

Vähemmistöryhmiä kutsutaan maan etelä- ja keskiosissa kollektiivisesti termillä bon tai gum ja maan pohjoisosissa Somalimaassa termillä sab. Termit ovat vastinpari jalosukuisista (noble) somaliklaaneista käytettäville termeille bilis tai gob (etelässä) ja aji (pohjoisessa), joiden merkitykseen sisältyy ajatus puhtaudesta.[[4]](#footnote-4)

Ammatillisia vähemmistöryhmiä pidetään epäpuhtaina (engl. unclean) heidän harjoittamiensa halveksittujen ammattien vuoksi, joita paimentolaisuudesta elantonsa hankkivat jalosukuiset klaanit eivät harjoita. Ajatusta ryhmän epäpuhtaudesta ylläpitää ja vahvistaa lisäksi heidän vääränä pidetty ruokavalionsa, sekä myytti siitä, että heidän esi-isänsä söi lihaa, jota ei oltu teurastettu islamin määräysten mukaisesti.[[5]](#footnote-5) Osa kielteisestä suhtautumisesta perustuu siihen, ettei ammatillisilla vähemmistöryhmillä ole vastaava tunnettua alkuperää ja sukuyhteyttä profeetta Muhamedin perheeseen, kuin jalosukuisina itseään pitävillä valtaklaaneilla.[[6]](#footnote-6)

Euroopan turvapaikka-asioiden tukivirasto EASO:n[[7]](#footnote-7) tammikuussa 2019 julkaiseman selvityksen mukaan termiä sab on käytetty eri lähteissä synonyymina ammatillisia vähemmistöryhmiä tarkoittaville nimille waable, midgan (midgaan) tai madhibaan, eikä käyttö ole aina johdonmukaista.[[8]](#footnote-8) Myös Somalia-tutkija Joakim Gundelin mukaan sab-termi viittaa erityisesti ammatillisiin vähemmistöryhmiin, joita paimentolaisuudesta elantonsa hankkivat jalosukuiset valtaklaanit halveksivat ja ylenkatsovat.[[9]](#footnote-9)

Somalian vähemmistöryhmiä käsittelevän raportin mukaan Somaliassa toimivista ammatillista vähemmistöryhmistä voidaan erottaa kolme erillistä pääryhmää, joita ovat yleensä seppinä toimineet tumalit (tumal), perinteisiä rituaalikäytäntöjä harjoittaneet yibrot (yibro) sekä mm. metsästäjinä, käsityöläisinä, suutareina ja ympärileikkaajina toimineet midganit (midgan), joista käytetään myös nimiä madhiban, musse deriyo sekä pohjoisessa nimitystä gaboye.[[10]](#footnote-10) EASO:n selvityksen mukaan midgan-ryhmä tunnetaan myös nimillä madhibaan, gabooye (gaboye tai gaboyo).[[11]](#footnote-11)

Gundelin mukaan yksi ammatillisista sab-vähemmistöryhmistä on gabooye/midgan-ryhmä, jonka jäsenet ovat perinteisesti työskennelleet suutareina, kampaajina ja myrkyntekijöinä tai hankkineet elantonsa metsästäjäkeräilijöinä.[[12]](#footnote-12)

Norjan maatietopalvelu Landinfon vuonna 2016 laatiman selvityksen mukaan nimi midgan viittaa sekä yhteen tiettyyn ammatilliseen vähemmistöryhmään, että kaikkiin ammatillisiin ryhmiin yleisesti. Somalimaassa samaan ryhmään viitataan Landinfon mukaan termillä gabooye.[[13]](#footnote-13) EASO:n vuonna 2019 julkaisemassa selvityksessä todetaan myös, että nimeä midgan käytetään toisinaan yleisterminä koskemaan kaikkia ammatillisia ryhmiä. Tosiasiallisesti midgan-ryhmä on kuitenkin lähteen mukaan yksi waable-ryhmän alaryhmä. Termin tarkan ja yksiselitteisen merkityksen määrittäminen on vaikeaa.[[14]](#footnote-14)

Termiä midgan pidetään halventavana haukkumasanana, jota valtaklaanien jäsenet käyttävät itseään alempiarvoisena pitämistään vähemmistöryhmien jäsenistä. Termi merkitsee käännettynä hylkiötä (engl. outcast) tai kastitonta (engl. untouchable). Tämän vuoksi jotkut midganit ovat halunneet itseään kutsuttavan nimellä madhiban, joka tarkoittaa ”vaaratonta”. Myös nimeä gaboye suositaan, koska se on neutraali ja ei-loukkaavaa.[[15]](#footnote-15)

Landinfon selvityksen mukaan Somalian eri osissa on useita midgan-ryhmiä.[[16]](#footnote-16) Eri ryhmistä tarkemmin tämän selvityksen kohdassa 4.

## Mikä on midgaan-vähemmistöryhmän (sosiaalinen / yhteiskunnallinen) asema Somaliassa? Kohdistuuko heihin oikeudenloukkauksia? Jos kohdistuu, millaisia ja kenen taholta?

Ammatilliset vähemmistöryhmät ja midgan-vähemmistöryhmä erityisesti ovat syrjinnän ja oikeudenloukkausten kohteena paimentolaisklaaneihin kuuluvien taholta.[[17]](#footnote-17) Midganit elävät somalialaisen yhteiskunnan marginaalissa vähän arvostettuna yhteisönä.[[18]](#footnote-18) Heiltä puuttuu hyvin usein fyysinen ja oikeudellinen suoja heihin kohdistuvia oikeudenloukkauksia vastaan.[[19]](#footnote-19) Minority Rights Group -järjestön vuonna 2010 julkaisemassa raportissa haastatellun midgan-taustaisen henkilön mukaan vähemmistöryhmiin kuuluvia pidetään ali-ihmisinä (sub-human) ja he joutuvat elämään jatkuvan paimentolaisklaanien taholta tulevan väkivallan uhan alaisuudessa.[[20]](#footnote-20)

Midganeilla ei ole perinteisesti ollut oikeutta omistaa maata tai karjaa, saada koulutusta tai muita välttämättömiä peruspalveluita, harjoittaa liiketoimintaa, osallistua poliittiseen toimintaan tai avioitua jalosukuiseen paimentolaisklaaniin kuuluvan puolison kanssa.[[21]](#footnote-21) Seka-avioliitot vähemmistöryhmään ja paimentolaisklaaniin kuuluvan välillä ovat tabu, jota ei paimentolaisklaanien taholta hyväksytä. Asenne on erityisen kielteinen silloin, jos avioparin mies on taustaltaan midgan ja nainen paimentolaisklaanin jäsen. Pahimmillaan avioliito voi johtaa aviopariin kohdistuvaan väkivaltaan ja paimentolaisklaaniin kuuluva nainen voi tulla hylätyksi omasta perheestään.[[22]](#footnote-22)

Yhdysvaltain ulkoministeriön vuoden 2021 ihmisoikeustilannetta käsittelevän raportin mukaan somalialaiset vähemmistöryhmät, joilla ei usein ole omia aseistautuneita militioita puolustamassa ryhmän jäseniä, ovat suhteettoman paljon vakavien oikeudenloukkausten, kuten surmien, kidutuksen ja raiskausten kohteena. Lähteen mukaan vähemmistöryhmiin kuuluvia kaapataan ja heistä vaaditaan lunnaita ja heidän maaomistuksiaan sekä muuta omaisuutta ryöstetään. Oikeudenloukkauksiin syyllistyvät aseelliset militiat ja paimentolaisklaaneihin kuuluvat. Oikeudenloukkaukset tapahtuvat usein liittovaltion ja paikallisten viranomaisten suostumuksella, eikä oikeudenloukkauksiin syyllistyneitä saada oikeudelliseen edesvastuuseen.[[23]](#footnote-23)

Vaikka midgan-ryhmän heikko yhteiskunnallinen asema perustuu lähtökohtaisesti heidän ajateltuun epäpuhtauteensa, voimistaa heihin valtaklaanien taholta kohdistuva syrjintä ryhmän yhteiskunnallista ulkopuolisuutta. Vailla koulutus- ja työllistymismahdollisuuksia ryhmän kohtalona on eläminen köyhyydessä yhteiskunnan marginaalissa. Ja toisin kuin jalosukuisiin paimentolaisklaaneihin kuuluvilla, ei midganeilla juuri ole omaisia ulkomailla, jotka voisivat lähettää heille rahaa. Somalian eri osissa asuvilla midganeilla ei puolestaan ole sellaisia taloudellisia resursseja, että he voisivat avustaa puutteessa eläviä sukulaisiaan.[[24]](#footnote-24)

Syrjinnän, köyhyyden ja yhteiskunnan marginaalissa elämisen seurauksena vähemmistöryhmiin kuuluvat ovat joidenkin asiantuntijoiden mukaan alttiitta al-Shabaabin rekrytoinnille.[[25]](#footnote-25)

Vuonna 2016 Landinfon julkaisemassa raportissa konsultoitujen somalilähteiden mukaan ammatilliset vähemmistöryhmät eivät ole merkittävästi suuremmassa oikeudenloukkausten vaarassa kuin muu somalialainen väestö. Esimerkiksi seksuaalisen väkivallan uhreina on sekä vähemmistöryhmiin että valtaklaaneihin kuuluvia. Vähemmistöryhmiin kuuluvat syyllistyvät myös itse väärinkäytöksiin.[[26]](#footnote-26) Kanadan maahanmuutto- ja pakolaislautakunnan vuonna 2012 julkaisemassa selvityksessä haastatellun somalialaisen gaboye-järjestön sihteerin mukaan gaboyeihin kohdistuu vakavaa syrjintää ja väkivaltaa, mutta yleinen turvattomuus on kuitenkin suurempi uhka, kuin erityisesti gaboye-ryhmään kohdistettu vaino.[[27]](#footnote-27)

## Missä päin Somaliaa midgaanit asuvat? Vaihteleeko heidän asemansa alueellisesti?

Käytettävissä olevien lähteiden perusteella midgan-vähemmistöryhmään kuuluvia asuu hajallaan kaikkialla Somalian eri osissa.[[28]](#footnote-28)

Käytettävissä olevien lähteiden perusteella valtaklaaneihin kuuluvien suhtautuminen ammatillisiin vähemmistöryhmiin ja midganeihin on syrjivää ja marginalisoivaa somalialaisessa yhteiskunnassa.[[29]](#footnote-29) Minority Rights Group -järjestön vuonna 2010 julkaiseman raportin mukaan vähemmistöryhmien asemassa on kuitenkin jossain määrin eroja Somalian eriosissa. Raportissa tarkastellaan vähemmistöryhmien asemaa Somalimaassa, Puntmaassa ja Somalian etelä- ja keskiosissa.[[30]](#footnote-30)

Somalimaassa tietoisuus vähemmistöryhmien oikeuksista on edistynyt pisimmälle ja nopeammin kuin Puntmaassa ja maan etelä- ja keskiosissa. Hallintoalueen perustuslaki kieltää alueen ”kansalaisten”[[31]](#footnote-31) syrjinnän tai suosimisen klaanitaustan, etnisyyden, syntymän tai asuinpaikan perusteella. Laki edellyttää lisäksi haitallisten perinteisten käytäntöjen – kuten esimerkiksi klaanitaustaan perustuvan syrjinnän – vastaisten ohjelmien kehittämistä. Alueella toimii vähemmistöjen asemaa ja oikeuksia puolustavia järjestöjä. Hallintoalueella ei kuitenkaan ole lähteen mukaan luotu syrjinnän kieltävää erityislainsäädäntöä, ja perustuslaista huolimatta vähemmistöryhmien oikeuksien edistäminen on edistynyt hitaasti johtuen mm. hallinnon kielteisestä suhtautumisesta ihmisoikeuksia puolustaviin toimijoihin ja paikallisten valtaklaanien syvään juurtuneista negatiivisista asenteista.[[32]](#footnote-32)

Vähemmistöryhmillä on hyvin vähän edustajia yhteiskunnan merkittävissä asemissa Somalimaassa. Hallintoalueen parlamentissa oli aiemmin viisi paikkaa varattuna vähemmistöryhmille, mutta kiintiö poistettiin perustuslaissa mainitun suosimisen kieltävän pykälän perusteella.[[33]](#footnote-33)

Somalimaan koulujärjestelmä kohtelee Minority Rights Group -järjestön raportin mukaan vähemmistöryhmiä syrjivästi. Raportin mukaan vähemmistöryhmiin kuuluvista lapsista vain n. viidesosa käy koulua tai on saanut koulutusta. Syynä vähäiselle kouluosallistumiselle on vähemmistöryhmiin kuuluvien perheiden köyhyys ja koulussa tapahtuva syrjintä, minkä vuoksi vanhemmat eivät halua lähettää lapsiaan kouluun. Vaikka asenteet ovat muuttumassa Somalimaassa, elävät perinteiset ja vähemmistöjä syrjivät käytännöt edelleen koulumaailmassa, ja vähemmistöryhmiin kuuluvien opiskelijoiden ja opettajien syrjintä on osa heidän päivittäistä elämää. Vähemmistöryhmien keskuudessa koulutusta pidetään lisäksi turhana, koska koulutuksen jälkeen heidän työllistymismahdollisuuksiaan muihin kuin perinteisiin vähemmistöryhmien harjoittamiin ammatteihin pidetään heikkona.[[34]](#footnote-34)

Somalimaassa on solmittu joitain seka-avioliittoja jalosukuiseen paimentolaisklaaniin ja vähemmistöryhmään kuuluvan välillä. Heihin on kuitenkin kohdistunut vihamielisyyttä ja väkivaltaa paimentolaisklaaniin kuuluvien sukulaisten taholta.[[35]](#footnote-35)

Puntmaassa vähemmistöryhmät saavat vain vähän suojelua tai apua viranomaisilta. Osavaltion parlamentissa ei ole kiintiöpaikkoja vähemmistöryhmille, joita hallintoalueella ovat etenkin madhiban- ja musse deriyo -ryhmät. Puntmaan hallinto ei myöskään ole soveltanut liittovaltion hallinnon käyttämää 4.5[[36]](#footnote-36) -parlamenttipaikkajakoa klaanien ja vähemmistöryhmien välillä. Puntmaan alueella toimii vain muutamia vähemmistöryhmien oikeuksia puolustavaa järjestöä, eikä yksikään niistä ole yhtä vahva kuin vastaavat ryhmät Somalimaan alueella.[[37]](#footnote-37)

Puntmaan alueella erityisesti vähemmistöryhmiin kuuluvat sisäisesti siirtymään joutuneet naiset ja lapset ovat olleet oikeudenloukkausten kohteena. Heihin kohdistuva seksuaalinen väkivalta on yleistä, eikä uhreilla ole mahdollisuutta saada suojelua poliisilta ja tuomioistuimilta. Vähemmistöryhmien mahdollisuudet saada hyvitystä oikeudenloukkauksiin perinteisen xeer-tapaoikeuden avulla on paimentolaisklaaneihin verrattuna heikompi, ja sen perusteella tehdyt ratkaisut ovat vähemmistöryhmiä syrjiviä.[[38]](#footnote-38)

Somalian etelä- ja keskiosissa jatkuvan epävakauden seurauksena Somalian vähemmistöryhmät ovat muun väestön tavoin olleet vakavien ihmisoikeusloukkausten kohteena. Epävakauteen liittyvien oikeudenloukkausten ohella vähemmistöryhmiin on kohdistunut mielivaltaisia surmia, seksuaalista väkivaltaa, pakkosiirtymisiä, omaisuuden varastamista, oikeussuojan puutetta ja syrjintää. Vähemmistöryhmillä on lisäksi vaikeuksia työllistyä sekä saada koulutusta ja terveydenhoitoa.[[39]](#footnote-39)

## Onko midgaan jossain päin Somaliaa sulautunut osaksi jaloa klaania, jolloin se voitaisiin katsoa jalon klaanin alaklaaniksi? Kutsutaanko jossain päin Somaliaa esimerkiksi jotain Hawiye- tai Darood-klaanin alaklaania termeillä midgaan tai bon/boon? Onko Darood-Mareehan-Hawraarsame tällainen klaani, jota saatetaan pitää midgaanina?

Somalialaiset ammatilliset vähemmistöryhmät ovat pieniä ja heikkoja, eivätkä kykene puolustamaan itseään muiden klaanien tekemiltä oikeudenloukkauksilta. Monet ammatilliset vähemmistöryhmät ovat perinteisesti liittyneet tai hakeutuneet vahvan paimentolaisklaanin yhteyteen xeer-tapaoikeuden säätelemien periaatteiden mukaisesti suojelua saadakseen.[[40]](#footnote-40)

Liittolaisuuden nojalla paimentolaisklaani tarjoaa suojaa vähemmistöryhmälle muiden somaliklaanien tekemiä oikeudenloukkauksia vastaan ja se voi jopa maksaa mag-kompensaatiomaksuja siihen liittyneelle vähemmistöryhmälle. Paimentolaisklaaniin liittyneen ammatillisen vähemmistöryhmän jäsenistä ei kuitenkaan tule täysivaltaisia klaanin jäseniä.[[41]](#footnote-41) Vastineeksi saamalleen suojelulle ammatillinen vähemmistöryhmä tarjoaa klaanille palveluitaan tai tekee työtä klaanin hyväksi.[[42]](#footnote-42) Vähemmistöryhmää ja suojelua tarjoavan klaanin välinen suhde voi heikentyä konfliktitilanteissa, tai erityisesti aikoina, jolloin niiden asuttamalla alueella on puutetta resursseista. Niukkuuden ja epävakauden aikoina paimentolaisklaani ei koe samanlaista velvollisuutta auttaa heitä, jotka eivät ole klaanin täysiverisiä jäseniä. Vaikeina aikoina omat sukulaiset ovat etusijalla.[[43]](#footnote-43)

Kuten kohdassa 1 mainittiin, käytetään vähemmistöryhmistä maan etelä- ja keskiosissa yleisnimitystä bon ja pohjoisessa Somalimaan alueella termiä sab.[[44]](#footnote-44) Landinfon siteeraaman somalitutkija Ioan Lewisin mukaan termin ”bon” otti sekaannusten välttämiseksi käyttöön perinteisesti maan eteläosissa asuva Digili-klaani, sillä heidän oman kantaisän nimi oli Sab (joissain lähteissä Saab[[45]](#footnote-45)).[[46]](#footnote-46)

Landinfon vuonna 2016 laatiman selvityksen mukaan hawr warsame (orarsame, hararsane) on yksi midgan-ryhmä, joka on perinteisesti asunut Gedon ja Galgaduudiin maakunnissa Darood/Marehan -klaaniin liittyneenä (engl. associated with).[[47]](#footnote-47)

Somalia-tutkija Joakim Gundelin mukaan gabooye/midgan-ryhmä jakautuu madhibaan-, muuse dhariyo-, howleh-, hawraar same- ja habar yaquup -alaryhmiin, joita tavataan eri osissa eteläistä Somaliaa. Gundel ei tarkastele selvityksessä yksityiskohtaisemmin eri midgan-ryhmien, kuten hawraar same -yhteisön yhteyksiä ns. jalosukuisiin paimentolaisklaaneihin.[[48]](#footnote-48)

Landinfon selvityksessä erotellaan hawr warsame -ryhmän lisäksi maan muissa osissa perinteisesti asuvia ja paikallisiin paimentolaisklaaneihin siteitä luoneita midgan-ryhmiä[[49]](#footnote-49):

* Madiban-ryhmä on oletettavasti midganeiden suurin ryhmä. Heitä asuu suuressa osassa maata, mutta alun perin he ovat lähtöisin Mudugin ja Nugalin maakunnista. Siellä ryhmä on perinteisesti asunut liittyneenä Hawiye-klaaneihin, kuten mm. Hawiye/Gurgate-klaaniin.
* Muse dhariye -ryhmä on perinteisesti asunut Somalian luoteisosassa liittyneenä Isaaq-, Gadabursi- ja Dir-klaaneihin.
* Hawle-ryhmä on perinteisesti asunut Ogadenin alueella Etiopiassa, mutta ryhmän jäseniä on asunut lisäksi Somalian luoteisosassa.
* Hawiye/Hawadle-klaaniin liittynyt gabaag-ryhmä on perinteisesti asunut Hiiraanin maakunnassa.
* Toinen Hiiraanin maakunnassa asuva midgan-ryhmä on garyeele.
* Galgaduudissa guuled hadde-ryhmä on perinteisesti liittynyt Hawiye/Habar Gedir- ja Hawiye/Abgal -klaaneihin.
* Gedon maakunnassa sijaitsevassa Belet Hawassa asuu habar yaqub -ryhmä liittyneenä Darood/Marehan -klaaniin.
* Sadde geeddi-niminen midgan-ryhmä on perinteisesti Mogadishun alueella.
* Yahro-ryhmä on perinteisesti asunut Hiiraanin- ja Middle Shabellen -maakunnissa, missä se on liittynyt heikoin sitein paikallisiin valtaklaaneihin.
* Madgal-ryhmä on asunut perinteisesti Etiopian Somali-osavaltiossa.
* Warabeeye-ryhmä on perinteisesti asunut El Wakin alueella Lower Juban maakunnassa, missä se on liittynyt Garre-klaaniin.

## 5. Mistä klaaneista tai vähemmistöryhmistä käytetään termiä bon/boon? Käytetäänkö termiä jalon klaanin vähemmistöasemassa olevista alaklaaneista?

Viime vuosina julkaistussa lähdeaineistossa termillä bon/boon on viitattu ammatillisiin vähemmistöryhmiin Somalian etelä- ja keskiosissa,[[50]](#footnote-50) mutta sitä on käytetty myös rinnakkain termin midgan kanssa.[[51]](#footnote-51)

Kanadan maahanmuutto- ja pakolaislautakunta on julkaissut vuonna 1997 selvityksen boon-ryhmästä. Selvityksessä viitataan Bernhard Helanderin vuonna 1996 laatimaan julkaisemattomaan selvitykseen "Vulnerable Minorities in Somalia and Somaliland." Sen mukaan boon viittaa syrjittyihin vähemmistöryhmiin, jotka ovat liittyneet perinteisen tapaoikeuden mukaisesti somalialaisiin paimentolaisklaaneihin, ja jotka nimellisesti ovat integroituneet osaksi niitä. Huolimatta liittymisestään joitain klaaniin integroituja jäseniä halveksitaan heidän alhaisena pidetyn tai tuntemattoman alkuperän vuoksi:

***“the boon is a term used to describe members of "alien clans"[[52]](#footnote-52) who, through time-honoured arrangements ... become adopted into the blood-wealth solidarity of another clan and, nominally, become members of that clan. Over time, such adopted groups become for all practical purposes seen as members proper of their new clans ... However, some of the adopted members will remain despised for their lowly or unknown origins and are in this area generally referred to as boon. The boon would often be exposed to exactly the same types of pejorative language as that afforded to the ex-slave communities along the river valleys. While the boon throughout much of the inter-riverine area are treated as a uniform category of people, it needs to be emphasized that they are in reality composed [sic] of a broad variety of different groups and that this fact is seen as significant by the boon themselves***”[[53]](#footnote-53)

## Lähteet

ACCORD (Austrian Centre for Country of Origin and Asylum Research and Documentation) 15.12.2009. *Clans in Somalia - Report on a Lecture by Joakim Gundel, COI Workshop Vienna, 15 May 2009 (Revised Edition)*. Saatavilla: <https://www.ecoi.net/en/file/local/1193130/90_1261130976_accord-report-clans-in-somalia-revised-edition-20091215.pdf> (käyty 12.12.2022).

ARC (Asylum Research Consultancy) 25.1.2018. *Situation in South and Central Somalia (including Mogadishu)*. Saatavilla: <https://www.ecoi.net/en/file/local/1423361/90_1517484171_2018-01-arc-country-report-on-south-and-central-somalia-incl-mogadishu.pdf> (käyty 15.1.2022).

DIS (Danish Immigration Service) 11/2000. *Report on minority groups in Somalia; Joint British, Danish and Dutch fact-finding mission to Nairobi, Kenya; 17 - 24 September 2000*. Saatavilla: <https://www.ecoi.net/en/file/local/1412772/470_1161683683_somalianov2000.pdf> (käyty 19.12.2022).

EASO 29.1.2019. COI Query: *Information on the Somali caste of Madhibans*. Saatavilla: <https://www.ecoi.net/en/file/local/2002652/SOM_Q3.pdf> (käyty 12.12.2022).

Hill, Martin 23.11.2010. *No Redress: Somalia’s Forgotten Minorities*. Minority Rights Group. <https://minorityrights.org/wp-content/uploads/old-site-downloads/download-912-Click-here-to-download-full-report.pdf> (käyty 14.12.2022).

IRB (Immigration and Refugee Board of Canada)

4.12.2012. *Somalia: The Gabooye (Midgan) people, including the location of their traditional homeland, affiliated clans, and risks they face from other clans* [SOM104239.E]. Saatavilla: <https://www.ecoi.net/en/document/1324236.html> (käyty 15.12.2022).

1.9.1997. *Somalia: Information on the "Boon" tribe*, SOM27623.E, Saatavilla: <https://www.refworld.org/docid/3ae6acfd64.html> (käyty 19.12.2022).

Landinfo 12.12.2016. *Query response: Somalia: Low status groups.* <https://landinfo.no/asset/3514/1/3514_1.pdf> (käyty 14.12.2022).

Luling, V., Zorc, R. D., Osman, M. M. (1991). *Somali-English dictionary* (2nd revised and expanded edition). Kensington, MD.: Dunwoody Press.

UNHCR (UN High Commissioner for Refugees) 09/2022. *International Protection Considerations with Regard to People Fleeing Somalia.* Saatavilla: <https://www.ecoi.net/en/file/local/2078808/6308b1844.pdf> (käyty 19.12.2022).

USDOS (U.S. Department of State)

12.4.2022. *2021 Country Reports on Human Rights Practices: Somalia*. <https://www.state.gov/reports/2021-country-reports-on-human-rights-practices/somalia/> (käyty 15.12.2022).

11.3.2020. *2019 Country Reports on Human Rights Practices: Somalia*. <https://www.state.gov/reports/2019-country-reports-on-human-rights-practices/somalia/> (käyty 20.12.2022).

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. ACCORD 15.12.2009, s. 7, s. 11–12; Hill / MRG 23.11.2010, s. 7. [↑](#footnote-ref-1)
2. ACCORD 15.12.2009, s. 13; Landinfo 12.12.2016, s. 3, alaviite 7. [↑](#footnote-ref-2)
3. EASO 29.1.2019, s. 2; Hill / MRG 23.11.2010, s. 8. [↑](#footnote-ref-3)
4. Hill / MRG 23.11.2010, s. 33, alaviite 13; Landinfo 12.12.2016, s. 3. [↑](#footnote-ref-4)
5. Landinfo 12.12.2016, s. 3; Hill / MRG 23.11.2010, s. 9; EASO 29.1.2019, s. 6. [↑](#footnote-ref-5)
6. ACCORD 15.12.2009, s. 15; EASO 29.1.2019, s. 2. [↑](#footnote-ref-6)
7. European Asylum Support Office, nykyinen Europaan unionin turvapaikkavirasto (European Union Agency for Asylum, EUAA). [↑](#footnote-ref-7)
8. EASO 29.1.2019, s. 3. [↑](#footnote-ref-8)
9. ACCORD 15.12.2009, s. 15. [↑](#footnote-ref-9)
10. Hill / MRG 23.11.2010, s. 8 ja s. 12. [↑](#footnote-ref-10)
11. EASO 29.1.2019, s. 3. [↑](#footnote-ref-11)
12. ACCORD 15.12.2009, s. 15. [↑](#footnote-ref-12)
13. Landinfo 12.12.2016, s. 3. [↑](#footnote-ref-13)
14. EASO 29.1.2019, s. 3. [↑](#footnote-ref-14)
15. EASO 29.1.2019, s. 3. Somalinkielinen termi “gabooy” tarkoittaa metsästäjää tai jousen ja nuolen käyttäjää. ”Gabooye” merkitsee kirjaimellisesti nuolen liikettä. (Luling, Osman ja Zorc 1991, sit. Landinfo 12.12.2016, s. 3, alaviite 7). [↑](#footnote-ref-15)
16. Landinfo 12.12.2016, s. 6. [↑](#footnote-ref-16)
17. EASO 29.1.2019, s. 6. [↑](#footnote-ref-17)
18. Landinfo 12.12.2016, s. 4–5, Hill / MRG 23.11.2010, s. 4. [↑](#footnote-ref-18)
19. EASO 29.1.2019, s. 6; Hill / MRG 23.11.2010, s. 4. [↑](#footnote-ref-19)
20. Hill / MRG 23.11.2010, s. 21. [↑](#footnote-ref-20)
21. ACCORD 15.12.2009, s. 14–15; Hill / MRG 23.11.2010, s. 8–9; Landinfo 12.12.2016, s. 4. [↑](#footnote-ref-21)
22. Landinfo 12.12.2016, s. 5. ACCORD 15.12.2009, s.15; Hill / MRG 23.11.2010, s. 18. [↑](#footnote-ref-22)
23. USDOS 12.4.2022. [↑](#footnote-ref-23)
24. Landinfo 12.12.2016, s. 5. [↑](#footnote-ref-24)
25. USDOS 12.4.2022. [↑](#footnote-ref-25)
26. Landinfo 12.12.2016, s. 8. [↑](#footnote-ref-26)
27. IRB 4.12.2012. [↑](#footnote-ref-27)
28. Landinfo 12.12.2016, s. 1; EASO 29.1.2019, s. 3. ARC 25.1.2018, s. 334; ACCORD 15.12.2009, s. 15; Hill / MRG 23.11.2010, s. 12. [↑](#footnote-ref-28)
29. Landinfo 12.12.2016, s. 4. [↑](#footnote-ref-29)
30. Hill / MRG 23.11.2010, s. 17–23. [↑](#footnote-ref-30)
31. Somalimaa antoi itsenäisyysjulistuksen vuonna 1991, mutta toistaiseksi mikään valtio ei ole tunnustanut sen itsenäistä asemaa. [↑](#footnote-ref-31)
32. Hill / MRG 23.11.2010, s. 17. [↑](#footnote-ref-32)
33. Hill / MRG 23.11.2010, s. 17. [↑](#footnote-ref-33)
34. Hill / MRG 23.11.2010, s. 17. [↑](#footnote-ref-34)
35. Hill / MRG 23.11.2010, s. 17. [↑](#footnote-ref-35)
36. 4.5-jaon mukaisesti vähemmistöryhmät saavat puolet siitä paikkamäärästä, minkä neljän valtaklaanin joukkoon kuuluva yksittäinen klaani saa. (USDOS 11.3.2020.) [↑](#footnote-ref-36)
37. Hill / MRG 23.11.2010, s. 17. [↑](#footnote-ref-37)
38. Hill / MRG 23.11.2010, s. 19–21. [↑](#footnote-ref-38)
39. Hill / MRG 23.11.2010, s. 21–23. [↑](#footnote-ref-39)
40. EASO 29.1.2019, s. 5; Landinfo 12.12.2016, s. 7. [↑](#footnote-ref-40)
41. ACCORD 15.12.2009, s. 22; Landinfo 12.12.2016, s. 7. Jouduttuaan oikeudenloukkausten kohteeksi toisen somaliklaanin taholta, tulee vähemmistöryhmän hakea mag-kompensaatiomaksua, so. ”verirahaa” sitä suojelevan paimentolaisklaanin kautta. Jos klaanin suojeluksessa olevan ammatillisen vähemmistöryhmän jäsen surmataan, on sitä suojeleva klaani oikeutettu saamaan xeer-tapaoikeuden mukaisesti 100 kamelia surmaan syyllistyneeltä klaanilta. Uhrin lähipiiri saa verirahasta vain pienen osuuden. Jos taas paimentolaisklaanin suojeluksessa olevan ammatillisen vähemmistöryhmän jäsen surmaa toiseen paimentolaisklaaniin kuuluvan henkilön, ei ”isäntänä” toimiva klaani tai surmaajan perhe maksa kompensaatiota, koska uhrin klaani ei alennu ottamaan maksua vähemmistöryhmältä. Väkivallanteko kostetaan surmaamalla tekijä sekä useita muita hänen perheenjäseniään ilman että vähemmistöryhmää suojeleva klaani puuttuu tai estäisi verikoston. (Landinfo 12.12.2016, s. 7 ja s. 7 alaviite 17.) [↑](#footnote-ref-41)
42. Landinfo 12.12.2016, s. 7; ARC 25.1.2018, s. 336; DIS 11/2000, s. 51. [↑](#footnote-ref-42)
43. Landinfo 12.12.2016, s. 7–8. [↑](#footnote-ref-43)
44. Hill / MRG 23.11.2010, s. 33, alaviite 13; Landinfo 12.12.2016, s. 3. [↑](#footnote-ref-44)
45. ACCORD 15.12.2009, s. 13. [↑](#footnote-ref-45)
46. Landinfo 12.12.2016, s. 3, alaviite 7. [↑](#footnote-ref-46)
47. Landinfo 12.12.2016, s. 6. [↑](#footnote-ref-47)
48. ACCORD 15.12.2009, s. 15. [↑](#footnote-ref-48)
49. Landinfo 12.12.2016, s. 6. [↑](#footnote-ref-49)
50. Hill / MRG 23.11.2010, s. 33, alaviite 13; Landinfo 12.12.2016, s. 3; UNHCR 09/2022, s. 74; DIS 11/2000, s. 49. [↑](#footnote-ref-50)
51. DIS 11/2000, s. 49. [↑](#footnote-ref-51)
52. ”alien clans” viittaa somalialaisiin vähemmistöryhmiin. [↑](#footnote-ref-52)
53. IRB 1.9.1997. [↑](#footnote-ref-53)